Urmareste Modifică dimensiunea fontului: Play

Bucureşti, 29 iun /Agerpres/ - Preşedintele PSD, Liviu Dragnea, a afirmat miercuri că declaraţii precum cea a ministrului Comunicaţiilor, Marius Bostan, referitoare la profesori arată "cu cât dispreţ aceşti tehnocraţi îi privesc pe români".



"Doamna Prună, ministrul Justiţiei, care a spus că 'discuţia despre drepturi e un lux' şi acest domn, Bostan, ministrul Comunicaţiilor, care practic a zis că învăţământul gratuit este o măsură greşită, cerând prin asta anularea dreptului fundamental la educaţie, au depus următorul jurământ: 'Jur să-mi dăruiesc toată puterea şi priceperea pentru propăşirea spirituală şi materială a poporului român, să respect Constituţia şi legile ţării, să apăr democraţia, drepturile şi libertăţile fundamentale ale cetăţenilor, suveranitatea, independenţa, unitatea şi integritatea teritorială a României. Aşa să-mi ajute Dumnezeu!'", a scris Dragnea, miercuri, pe Facebook.



El susţine că astfel de afirmaţii arată "cu cât dispreţ" sunt priviţi românii de tehnocraţi.



"Asta înseamnă că aceşti doi trecători prin Guvernul României au jurat strâmb. Aceste afirmaţii, precedate de altele la fel de revoltătoare ale altor membri ai Guvernului Cioloş, arată cu cât dispreţ aceşti tehnocraţi îi privesc pe români", a adăugat Dragnea.



Ministrul Comunicaţiilor, Marius Bostan, a afirmat marţi, într-o conferinţă, că unii profesori îşi bat joc de meseria lor şi spun că au salarii mici, această justificare fiind 'o imbecilitate'.



"Eu văd părinţii la şcoală. Eu sunt părinte. Jumătate dintre ei nu se interesează, nu cer calitate profesorului. Profesorii au salarii mici. Nici în partea cealaltă nu se cere calitate. Unii profesori pur şi simplu îşi bat joc de meseria lor şi spun că au salarii mici. Domnule, mergi acasă, dă-ţi demisia. Dar nu să îţi baţi joc de viitorul copilului. Justificarea că "am salariu mic" e o imbecilitate. Am salariu mic, îmi dau demisia, mă apuc de altă muncă dacă nu îmi place meseria asta. Vorbele mele poate sunt brutale. Dacă fiecare părinte ar plăti 100 de lei pe lună, nu mult, ceva simbolic, dar să simtă că nu e gratis", a spus Bostan.



Ulterior, purtătorul de cuvânt al Guvernului, Liviu Iolu, a anunţat că premierul Dacian Cioloş i-a cerut lui Bostan să îşi ceară scuze şi să vină cu clarificări după declaraţiile pe care le-a făcut pe tema Educaţiei.



Marţi seară, ministrul Bostan a făcut o serie de precizări într-o postare pe Facebook.



"Mă bucur să văd că o declaraţie făcută în cadrul unei conferinţe a stârnit atâta interes, deşi trebuie să recunosc că sunt trist când văd că aceasta este folosită în scopuri politice. Regret că sunt interpretate declaraţiile într-un mod în care nu am gândit", a scris Bostan. AGERPRES/(AS - autor: Mirela Bărbulescu, editor: Florin Marin)